《二郎神·秋夕对月》
清代·黄之隽

秋何许。看河影、环将秋住。奈夜静、庭空天路近，对蟾魄、孤飞无侣。

汝自天边飘泊惯，底偏向、愁人延伫。又照个、多情蟋蟀，整夜窗前私语。

酸楚。都来搅乱，枕边羁绪。且起视、西窗开遍否，放月姊、随风归去。

待我眉间愁散后，再打点、閒情玩汝。莫浪把清光，掷向宵来，无人怜处。

作者简介：（1668—1748）清江苏华亭人，字石牧，号𢈪堂。康熙六十年进士，官编修。曾提督福建学政。坐事罢官。性喜藏书，工诗文，著述甚富。有《𢈪堂集》，又集句为《香屑集》。